SAL hervat Afrika-vlugte(Argieffoto: Henk Kruger/ANA) Die beleërde Suid-Afrikaanse Lugdiens (SAL) sê hy hervat Dinsdag vlugte na ses bestemmings op die vasteland, naamlik na Akkra, Lagos, Lusaka, Maputo, Windhoek en Harare. Die staatsredery het Vrydag plaalike en streeksvlugte opgeskort nadat duisende werkers verbonde aan die National Union of Metalworkers (Numsa) en die Suid-Afrikaanse Vereniging van Kajuitpersoneel (Sacca) begin staak het. “Ons is verheug om te sê SAL hervat nou weer verskeie dienste en dat ons meer vlugte na die vasteland kan bied. Al ons internasionale vlugte is ook weer terug op skedule. Dit is belangrik om kennis te neem dat al ons bedrywighede veilig is en dat die redery nooit op dié sleutelverantwoordelikheid sal inboet nie,” het Philip Saunders, SAL se kommersiële hoof, gesê. “Al SAL se internasionale vlugte is nou weer ten volle operasioneel. SAL wil personeel bedank wat aanhou werk het, ten spyte van dreigemente en intimidasie deur vakbonde. Dit is duidelik dat SAL se mense vasbeslote is om klante eerste te stel.” Saunders het gesê SAL sal klante op streeksroetes waar moontlik op ander beskikbare vlugte plaas. “Ons wil weer eens ons passasiers om verskoning vra vir die ongerief. Ons is steeds besig met samesprekings met vakbonde en bly verbind tot ŉ spoedige oplossing in die beste belang van alle partye.” Passasiers word gevra om nié by die lughawe van hul vertrek aan te meld sonder dat hulle ŉ aangepaste reisdokument het nie. Diegene wat ŉ terugbetaling vereis of hul kaartjie na ŉ ander reisdatum wil verskuif, het tot 30 November geleentheid om dit te doen.